Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 252/15/8811	Trebišov, 15.7.2015
EEČ : 2-69-346-2015

U Z N E S E N I E

Trestná vec:	obvinená XXXXX 
Prečin:	Ohrozovanie mravnej výchovy mládeže podľa § 211 odsek 1 písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Zákonný rodič mal. XXXXX, mal. XXXXX, mal. JXXXXX, mal. XXXXX a mal. XXXXX  im umožnila z nedbanlivosti na adrese trvalého bydliska v obci XXXXX, na ulici XXXXX, ako aj inde viesť záhaľčivý život tým, že zanedbala starostlivosť o ich povinnú školskú dochádzku a aj napriek viacnásobným upozorneniam zo strany vedenia školy nezjednala nápravu, kde v školskom roku 2014/2015 v období  od 02.09.2014 do 30.01.2015 a to:  mal. XXXXX vymeškal 358 neospravedlnených vyučovacích hodín, mal. XXXXX vymeškal 297 neospravedlnených vyučovacích hodín, mal. XXXXX vymeškal 222 neospravedlnených vyučovacích hodín, mal. XXXXX vymeškala 163 neospravedlnených vyučovacích hodín a mal. XXXXX  vymeškala 272 neospravedlnených vyučovacích hodín, 

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením vyšetrovateľa OR PZ, OKP, 1. oddelenie vyšetrovania Trebišov pod sp. zn. ORP-171/1-VYS-TV-2015 zo 06.05.2015 bolo vznesené obvinenie XXXXX za prečin ohrozovania mravnej výchovy mládeže podľa § 211 ods. 1 písm. b/ ods. 3 písm. a/ Tr. zákona, na tom skutkovom základe, ako je uvedené vo výrokovej časti tohoto uznesenia.

V priebehu skráteného vyšetrovania bola k veci vypočutá obvinená XXXXX, ktorá uviedla, že nevie čítať ani písať, nebola liečená na psychiatrii  a sama o sebe uviedla, že je trocha mimo. 

Zo znaleckého posudku vypracovaného znalcami z odboru zdravotníctva a farmácie, odvetvie psychiatria vyplýva, že u obvinenej XXXXX zistili duševnú zaostalosť v hĺbke ťažkej debility s trvalým poklesom intelektových funkcií, ktorá bola prítomná aj v čase spáchania skutku. Rozpoznávacie schopnosti obvinenej boli znížené podstatnou mierou, vzhľadom k takémuto stavu a ovládacie schopnosti boli znížené nepodstatnou mierou. Obvinená XXXXX nebola schopná rozpoznať nebezpečenstvo svojho konania pre spoločnosť pri posudzovaní svojho skutku a nechápe zmysel trestného konania a ani v čase spáchania skutku nechápala zmysel trestného konania. Nebola u nej zistená závislosť na alkohole   a iných návykových látkach. 

Z rodných listov maloletých je zrejmé, že ich matkou je práve obvinená XXXXX.

Podľa § 215 ods. 1 písm. e/ Tr. poriadku prokurátor zastaví trestné stíhanie,  ak obvinený nebol v čase činu pre nepríčetnosť trestne zodpovedný.

Nakoľko znalcami z odboru psychiatrie bolo v znaleckom posudku konštatované, že obv. XXXXX nebola v čase činu pre nepríčetnosť trestne zodpovedná, bolo potrebné trestné stíhanie obv. XXXXX  zastaviť podľa   § 215 ods. 1 písm. e/  Tr. poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Róbert Kuka
prokurátor